VLASTNÝ MATERIÁL

Návrh na zrušenie úlohy B.1. z uznesenia vlády Slovenskej republiky 
č. 650 zo dňa 23. septembra 2009 a pridelenie úlohy ministrovi výstavby a regionálneho rozvoja 

Číslo uznesenia/zo dňa:   	650 z 23. septembra 2009	
Názov uznesenia      	k analýze zistení z auditov Európskej komisie a Dvora audítorov ES v oblasti verejného obstarávania v prípadoch porušenia legislatívy ES a dodržania zákona č. 25/2006 Z. z. o verejnom obstarávaní a o zmene a doplnení niektorých zákonov	
Predkladateľ:	predseda úradu pre verejné obstarávanie 	
Číslo úlohy:	B.1.	
Gestor na úrovni vlády SR:	predseda úradu pre verejné obstarávanie  	
Text úlohy:	v spolupráci s podpredsedom vlády a ministrom školstva, ministerkou práce, sociálnych vecí a rodiny, ministrom financií, ministrom výstavby a regionálneho rozvoja, ministrom dopravy, pôšt a telekomunikácií, ministrom pôdohospodárstva, podpredsedom vlády pre vedomostnú spoločnosť, európske záležitosti, ľudské práva a menšiny poverený riadením Ministerstva životného prostredia SR, ministrom zdravotníctva, ministrom kultúry a predsedom Bratislavského samosprávneho kraja vypracovať informáciu o výsledkoch kontrol a auditov v oblasti verejného obstarávania a v spolupráci s orgánmi zapojenými do implementácie, kontroly a auditu fondov EÚ v oblasti overovania verejného obstarávania a predložiť ju na rokovanie vlády do 30. júna a 31. decembra každoročne.
	
Termín úlohy:	do 30. júna a 31. decembra každoročne 	
Odôvodnenie zrušenia:	Úrad pre verejné obstarávanie (ďalej len „úrad“) ako ústredný orgán štátnej správy pre verejné obstarávanie vykonáva dohľad nad verejným obstarávaním, ktorý v zmysle ustanovenia          § 137 ods. 2 zákona o verejnom obstarávaní zahŕňa predovšetkým rozhodovanie o námietkach uchádzačov, záujemcov, účastníkov alebo osôb, ktoré sa domnievajú, že ich práva alebo právom chránené záujmy boli alebo mohli byť dotknuté postupom kontrolovaného; rozhodovanie o námietkach orgánu štátnej správy, ak boli kontrolovanému poskytnuté finančné prostriedky z Európskych spoločenstiev; a vykonávanie kontroly postupu zadávania zákaziek a kontrolu súťaže návrhov pred uzavretím zmluvy a po uzavretí zmluvy z vlastného podnetu alebo z podnetu oprávnených osôb.

Z dôvodu často sa vyskytujúcich nedostatkov vo verejnom obstarávaní v programovom období „2004-2006“ identifikovaných audítormi Európskej komisie a Európskeho dvora audítorov ako nezrovnalosti, bolo na úrade pre verejné obstarávanie zriadené oddelenie kontroly verejného obstarávania v procese prideľovania nenávratných finančných prostriedkov z fondov EÚ.

Úrad v záujme predchádzania častým porušeniam zákona o verejnom obstarávaní zo strany prijímateľov finančných prostriedkov z EÚ poskytuje jednotlivým riadiacim orgánom na základe dohôd o spolupráci súčinnosť pri posudzovaní zákonnosti verejných obstarávaní realizovaných v rámci jednotlivých operačných programov, a to formou výkonu kontroly zadávania zákaziek pred uzavretím zmluvy s úspešným uchádzačom, ako aj poskytovaním informácií k čiastkovým problémovým otázkam v konkrétnom verejnom obstarávaní. Vzhľadom na skutočnosť, že úrad poskytuje súčinnosť riadiacim orgánom len v prípadoch, keď o ňu sami požiadajú, podieľa sa tak na kontrole verejných obstarávaní len v obmedzenom rozsahu z celkového počtu realizovaných verejných obstarávaní v rámci jednotlivých operačných programov, ktoré všetky bezprostredne podliehajú overeniu jednotlivými riadiacimi orgánmi.

Z vyššie uvedeného vyplýva, že úrad nemá vedomosť o vyššie uvádzaných záveroch riadiacich orgánov, v dôsledku čoho nedisponuje súhrnnými informáciami o všetkých identifikovaných nezrovnalostiach, vyskytujúcich sa v jednotlivých verejných obstarávaniach, realizovaných v rámci operačných programov a ani ich nenahlasuje EK, keďže úrad nie je orgánom zodpovedným za realizáciu jednotlivých operačných programov. Úrad disponuje len informáciami o výsledkoch ním vykonaných kontrol jednotlivých verejných obstarávaní, pričom nerozlišuje, či ide o zadávanie zákazky, na ktorú má byť poskytnutý nenávratný finančný príspevok z fondov EÚ. Predmetnou úlohou sa úradu teda ukladá povinnosť predkladať vláde SR pravidelne a opakovane najmä súhrnné informácie, ktorými disponujú výlučne orgány zodpovedné za realizáciu jednotlivých operačných programov.

Vzhľadom na vyššie uvedené by bolo vhodné, aby úrad nebol  spracovateľom vyššie uvádzaných informácií, ale len jedným z prispievateľov k celkovým informáciám predkladaných vláde SR, a to práve informáciami, ktorými disponuje v rámci výkonu svojej pôsobnosti. Hlavnou úlohou úradu je najmä usmerňovať účastníkov procesu verejného obstarávania s cieľom predchádzať porušeniam zákona o verejnom obstarávaní, ako aj vykonávať dohľad nad verejným obstarávaním s cieľom zabezpečiť dodržiavanie ustanovení zákona o verejnom obstarávaní. Riešenie vzniknutých a jednotlivými riadiacimi orgánmi odhalených nezrovnalostí, ako aj ich nahlasovanie EK je výlučne záležitosťou jednotlivých riadiacich orgánov, ktoré koordinuje práve Ministerstvo výstavby a regionálneho rozvoja SR ako centrálny koordinačný orgán.

Vzhľadom na veľké množstvo zistených nezrovnalostí v rokoch 2004-2006, ktorých dôsledkom je krátenie finančných prostriedkov pridelených SR z fondov EÚ, je potrebné, aby sa úrad zameral najmä na dôkladné usmerňovanie účastníkov procesu verejného obstarávania, či už metodickou činnosťou  alebo priamym zásahom do procesu verejného obstarávania pri výkone dohľadu. Z tohto dôvodu je úrad toho názoru, že spracovávanie informácií, ktorými iný ústredný orgán štátnej správy ako centrálny koordinačný orgán musí, resp. by mal disponovať, je neefektívnym zaťažovaním pracovníkom úradu, ktorých počet je v porovnaní s počtami zamestnancov jednotlivých riadiacich orgánov výrazne nižší.

V zmysle bodu 3.2 písm. t) platného Systému riadenia štrukturálnych fondov a Kohézneho fondu na programové obdobie 2007-2013 jednotlivé riadiace orgány vykonávajú overovanie žiadosti o platbu v rámci jednotlivých zmlúv o poskytnutí nenávratného finančného príspevku/zmluvy o financovaní podľa čl. 60 nariadenia Rady (ES) č. 1083/2006 a čl. 13 nariadenia Komisie (ES) č. 1828/2006, ktorého súčasťou je aj predbežná finančná kontrola, ktorá zahŕňa overenie súladu žiadosti o platbu s legislatívou SR a legislatívou ES týkajúcou sa najmä verejného obstarávania, štátnej pomoci, pomoci de minimis, publicity a pod.

V zmysle bodu 3.1 písm. d) platného Systému riadenia štrukturálnych fondov a Kohézneho fondu na programové obdobie 2007-2013 Ministerstvu výstavby  a regionálneho rozvoja SR ako centrálny koordinačný orgánu (ďalej len „CKO“) zabezpečuje koordináciu implementácie NSRR a operačných programov s cieľom zabezpečenia vyrovnaného využívania pomoci zo štrukturálnych fondov a Kohézneho fondu a ako také disponuje komplexnými údajmi o výsledkoch kontrol a auditov v oblasti verejného obstarávania, na rozdiel od úradu, ktorý disponuje len údajmi z vlastnej kontrolnej činnosti. 

Rovnako § 6 zákona č. 528/2008 Z. z. o pomoci a podpore poskytovanej z fondov Európskeho spoločenstva určuje centrálny koordinačný orgán ako orgán zodpovedný za  koordináciu a usmerňovanie subjektov  v oblasti systému riadenia, zabezpečovanie  tvorby informačného monitorovacieho systému a plnenie úloh súvisiacich  s prevádzkou informačného monitorovacieho systému, ďalej za zabezpečovanie  publicity a informovanosti o referenčnom rámci a o operačnom  programe, no najmä CKO je zodpovedný za monitorovanie a hodnotenie výsledkov  pri dosahovaní cieľov v referenčnom rámci.  

     Z uvedených dôvodov žiadam o zrušenie predmetnej úlohy a pridelenie tejto úlohy ministrovi výstavby a regionálneho rozvoja, ktorý v zmysle vyššie citovaného zákona nesie za oblasť predmetnej úlohy zodpovednosť.